|  |  |  |  |  |  |
| --- | --- | --- | --- | --- | --- |
| |  | | --- | | Statsråd Kjersti Toppe | | Barne- og familiedepartementet | | [postmottak@bfd.dep.no](mailto:postmottak@bfd.dep.no) | |  | |  |
|  | B21 - Krav til SB 2023 |
|  | Saksbehandler: Berit Therese Larsen |
|  |  |
|  | Oslo 17. desember 2021 |
|  |  |
|  |  |

**FFOs krav til statsbudsjettet 2023**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. 23. november sendte vi over våre hovedkrav til regjeringen knyttet til statsbudsjettet for 2023:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her følger FFOs krav til statsbudsjettet for 2023 på Barne- og familiedepartementets område:**

* *FFO ber regjeringen om å evaluere innføringen av retten til barnekoordinator og retten til koordinerte tjenester i kommunene.*
* *FFO ber regjeringen om å opprette kompetansesentra for å styrke koordinatortjenesten i kommunene.*
* *FFO ber regjeringen om å styrke barnevernet med kompetanse innen funksjonsnedsettelser, spesielt nevroutviklingsforstyrrelser.*
* *FFO ber regjeringen om å sette inn tiltak for å redusere omfanget av feilaktige bekymringsmeldinger til barnevernet.*

**Styrking av koordinering og samordning av tjenester**

Fra 2022 innføres det en rett til barnekoordinator for familier med barn med alvorlig funksjonshemming eller sykdom. Det innføres også en rett til å få samordnet tjenester fra ulike instanser og sektorer i kommunen. Kommunene har hatt plikt til koordinering og samordning siden tidlig 2000-tall, men dette har ikke fungert. Det er en svært viktig funksjon for familier som står i en krevende ansvarssituasjon, og vi har vært enige i at den må styrkes. Vi har blant annet spilt inn at retten til å få en koordinator må styrkes, og at koordinatoren må få sterkere myndighet og ansvar. Vi er derfor glade for at rett innføres, men vi tror ikke dette automatisk vil løse utfordringene i kommunene for dette.

FFO har to innspill til dette. Det ene er å følge med på kommunenes håndtering av de nye rettighetene. Det andre er å gi støtte til kommunene gjennom å opprette kompetansesentra som skal veilede, støtte og overvåke denne funksjonen i kommunene, og bidra til å lære opp koordinatorer. FFO ser for oss et statlig forankret koordinatortjenestesenter/kompetansesenter fordelt på regionene, som bistår flere kommuner. Vi er gjerne med på å diskutere innretningen av dette videre.

*FFO ber regjeringen om å følgeevaluere innføringen av retten til barnekoordinator og retten til samordnede tjenester.*

*FFO ber regjeringen om å opprette kompetansesentra for å styrke koordinatortjenesten i kommunene.*

**Styrket kompetanse i barnevernet**

Det satses på økt kompetanse i barnevernet, gjennom kompetansestrategi for det kommunale barnevernet 2018–2024, og kompetansekrav for ansatte i barnevernet. FFO og de av våre organisasjoner som deltar i vårt nettverk på barnevernsområdet opplever at kunnskapen om funksjonsnedsettelser er mangelfull i barnevernet, og må styrkes.

Slik kunnskap er for eksempel en forutsetning for å gi foreldre som trenger det støtte til å være foreldre, og for å kunne skille mellom symptomer på funksjonsnedsettelse/ kronisk sykdom og symptomer på omsorgssvikt. Kunnskap om diagnosene, forståelse av hvordan disse kan påvirke samspillet i familien og anerkjennelse av de utfordringene som kan følge med er avgjørende for å gjøre riktig vurderinger.

I følge Bufdir sin egen veileder til ansatte i barnevernet bør de ha kompetanse som gjør dem i stand til å vurdere når de skal involvere andre faggrupper. Helsemessige vurderinger skal gjøres av helsepersonell, og deres vurderinger knyttet til helse og medisinske diagnoser er av avgjørende betydning. Erfaringene fra organisasjonene er at barnevernet i noen tilfeller verken forstår eller tar diagnosene på alvor, de lytter ikke til spesialistenes vurderinger og tverrfaglig samarbeid uteblir. Foreldrene føler seg ofte stigmatisert på forhånd, og hjelpen bærer preg av at tjenestene ikke samarbeider godt.

Foreldrenes manglende foreldreferdigheter er den dominerende årsaken til at barn kommer inn i barnevernet. Begrepet «manglende foreldreferdigheter» er ikke nærmere definert i barnevernsstatistikken, men viser til saker der barnevernet vurderer at foreldre ikke har tilstrekkelige muligheter, ferdigheter eller kunnskap til å gi barnet nødvendig omsorg og støtte. Vurdering av foreldreferdigheter baseres i stor grad på skjønn.

Når man har å gjøre med foreldre eller barn som har annerledes adferd på grunn av diagnostiske utfordringer, blir den tradisjonelle tilnærmingen i forståelsen av foreldres omsorgsevne og barnevernets arbeidsmåte mangelfull. Disse barna og familiene trenger å bli møtt med forståelse for barnets vansker og familiens spesielle utfordringer og behov knyttet opp mot foreldreferdigheter, og foreldrene trenger støtte til å være foreldre.

*FFO ber derfor regjeringen om at kompetanse om funksjonsnedsettelser blir en del av kompetansestrategien og kravene til kompetanse for ansatte i barnevernet. Barnevernet må styrkes med ansatte som har denne kompetansen, særlig innen nevroutviklingsforstyrrelser.*

**Tiltak mot feilaktige bekymringsmeldinger til barnevernet**

FFOs barnevernsnettverk består av organisasjoner i FFO som opplever utfordringer med barnevernet, som vi jobber sammen for å løse. Et viktig tema for oss det siste året har vært skolens rolle i barnevernssaker, med særlig vekt på praksisen knyttet til fravær som grunnlag for rutinemessige meldinger til barnevernet. Skolenes håndhevelse av fravær som bakgrunn for bekymringsmeldinger oppleves som et stort problem både for de familiene som blir rammet og med tanke på misbruk av ressurser i barnevernet.

Flere skoler opererer med et fast antall fraværsdager eller timer som bakgrunn for å sende bekymringsmelding til barnevernet. Slike bekymringsmeldinger er ikke forankret i barnevernloven, hvor det skal foreligge konkrete holdepunkter som tyder på at barnet utsettes for alvorlig omsorgssvikt for å melde. Det har vært en markant økning av antallet bekymringsmeldinger, på hele 57 prosent de siste ti årene.

Det er en utfordring at praksisen om å melde utelukkende på grunn av høyt fravær noen ganger følges av skolen selv om det er åpenbart at barnets funksjonsvansker er årsaken til fraværet. Dette skaper store utfordringer for familiene, men er også ressurssløsing siden de fleste sakene henlegges. Flere aktører setter nå fokus på dette, og statsforvaltere har ført tilsyn med hensyn til barnevern og skolens meldeplikt i sine områder.

*FFO ber regjeringen om å sette inn tiltak for å redusere omfanget av feilaktige bekymringsmeldinger til barnevernet[[1]](#footnote-2).*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2023.

Med vennlig hilsen

FUNKSJONSHEMMEDES FELLESORGANISASJON



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Likestillingsminister Anette Trettebergstuen.

1. Likelydende krav er sendt til Kunnskapsdepartementet [↑](#footnote-ref-2)